กรมการจัดหางาน เดินหน้าขับเคลื่อนส่งเสริมให้ผู้สูงอายุมีงานทำและมีคุณภาพชีวิตที่ดี
กรมการจัดหางาน เดินหน้าขับเคลื่อนโครงการส่งเสริมการมีงานทำให้ผู้สูงอายุปี 2563 เพื่อให้ผู้สูงอายุมีงานทำและมีคุณภาพชีวิตที่ดีนางเธียรรัตน์ นะวะมะวัฒน์ รองอธิบดีกรมการจัดหางาน กล่าวว่า เนื่องจากประเทศไทยกำลังก้าวเข้าสู่สังคมผู้สูงอายุ ดังนั้นในปี 2562 กระทรวงแรงงานโดยกรมการจัดหางานจึงได้จัดโครงการส่งเสริมให้ผู้สูงอายุ 1 แสนคน มีงานทำ โดยมีการลงนามบันทึกความเข้าใจว่าด้วยความร่วมมือด้านการส่งเสริมการมีงานทำให้ผู้สูงอายุร่วมกับหน่วยงานต่างๆ และภาคเอกชน ซึ่งประสบผลสำเร็จด้วยดี ในปี 2563 นี้ กรมการจัดหางาน จึงวางแนวทางขับเคลื่อนการส่งเสริมให้ผู้สูงอายุมีงานทำเพื่อให้มีคุณภาพชีวิตที่ดีอย่างต่อเนื่อง โดยโครงการส่งเสริมการจ้างงานผู้สูงอายุ 4 กิจกรรม เช่น กิจกรรมหนึ่งอำเภอหนึ่งภูมิปัญญา เพื่อเลือกหาผู้สูงอายุที่มีภูมิปัญญามาถ่ายทอดองค์ความรู้ให้กับชุมชน  กิจกรรมการเพิ่มโอกาสและความมั่นคงให้ผู้สูงอายุด้วยการพัฒนาทักษะฝีมืออาชีพผู้สูงอายุเพื่อให้มีเงินทุนประกอบอาชีพอิสระ  และกิจกรรมส่งเสริมให้ผู้สูงอายุเกิดการร่วมกลุ่มรับงานไปทำที่บ้าน รวมทั้งยังเตรียมผลักดันการปรับแก้กฎหมายเพื่อให้ผู้สูงอายุเข้าสู่ระบบประกันสังคมอีกด้วยสำหรับผู้สูงอายุที่สนใจเข้าร่วมโครงการหรือสมัครงาน สามารถลงทะเบียนได้ที่ศูนย์บริการจัดหางานเพื่อคนไทย (Smart Job Center) สำนักงานจัดหางานกรุงเทพมหานครพื้นที่ 1-10 สำนังานจัดหางานจังหวัดทุกจังหวัด สถานประกอบการที่ร่วมโครงการ เว็บไซต์ www.smartjob.doe.go.th ตู้งาน (Job Box) และที่สายด่วน 1506